En ung amerikaner er blevet net-berømt på at bruge et stort papskilt med sit eget grimasserende fjæs til at distrahere sit basketball-holds modstandere. Det er en tradition ved college-basketballkampe i USA, at fansene forsøger at distrahere spillere på modstanderholdet, især når de skal forsøge at koncentrere sig om at få et straffekast i kurven.

Fans klæder sig ud, holder skilte op, vifter med pom-pom-er og ofte ser man det større iscenesatte fællesproduktioner med koreografi, rekvisitter og hele balladen, så vidt muligt garneret med både mandlig og kvindelig nøgenhed, så vidt som den videre fremtid på universitetet nu tillader det for den enkelte.

Se 10 af de sjoveste basketballdistraktioner

Fans af amerikansk ishockey kender formentlig allerede til "de grønne mænd", der vrider sig på stolesæderne bag udskiftningsboksen, og under Tour de France og andre cykelløb kan man se den hvidskæggede djævel hoppe rundt. Normalt tages distraktionerne i strakt arm af atleterne, som næppe har øje for andet end spillet, på nær når det er den særligt påtrængende baneløber-variation.

Se video med fandistraktioner i andre sportsgrene

Distraktionsmetoderne er ofte mere fantasifulde en effektive, men John Blankenship fra Alabama har om ikke andet formået at fange opmærksomheden fra en stor del af det socialt linkende internet.

Blankenship har fremstillet et stor foto af sit eget ansigt og monteret det på et stykke pap, som han holder op under kampen for at fange spillernes opmærksomhed. Pap-fjæs er ikke et nyt redskab i distraktions-gamet, og Blankenship har blot videreudviklet ideen ved at skære en usædvanlig grimasse med sit eget ansigt. Men ubegribeligt og uforudsigeligt - ikke mindst for ham selv - har hans fjæs appelleret til sites som Reddit.com, så det har været en travl uge for Blankenship, der er førsteårsstuderende på University of Alabama,



Efter hans billede begyndte at dukke op i dækningen af kampe i SEC, de sydøstlige staters liga, blandt andet på TV-sportskanalen ESPN og senere blev spredt på nettet, har journalister ringet for at høre mere om øjeblikkets internetfænomen.

- Jeg er blevet ringet op af ESPN , og mange nyhedsblogs. Det er lidt skørt, men meget sjovt. Jeg har altid gerne villet være berømt, så det er fint nok, siger han til det lokale Alabama netnyhedsmedie AL.com: Is this the SEC basketball photo of the year?

Blankenship giver sig ikke ud for at være opfinderen af det store papfjæs som distraktionsrekvisit. Han er først i denne sæson begyndt at gå til basketball-kampene og lagde mærke til papansigter af bl.a. andre basketballspillere og af kendte skuespiller, som blev fremstillet og holdt op af andre medlemmer af Alabama University's basketball-fanklub, Crimson Chaos (holdet hedder Alabama Crimsons).

Og han har ikke selv et bedre bud end andre på, hvorfor det lige var hans fjæs, der æggede fantasien hos net-linkerne i den forløbne uge.

- Som jeg forstår det, er det noget med mine udstående øjne. Jeg kan ikke rigtigt gøre noget ved dem. Det er nok bare en genetisk velsignelse.